Skud skuldgevoel oor apartheid af | Netwerk24
Skud skuldgevoel oor apartheid af
Deur Koos van der Merwe, oud-LP 28 April 2021 05:03
Ek sien André Scholtz (20.04) skryf "apartheid is lankal iets van die verlede . . ." in sy netjies opbouende brief.
Daar leef wel nog iets belangriks oor apartheid. Oudpres. FW de Klerk het in 'n verklaring op 17 Februarie 2020 'n bekentenis gedoen, naamlik dat apartheid 'n misdaad teen die mensdom is.
Ek verskil van De Klerk. Die resolusie waarop gesteun word om apartheid tot misdaad teen die mensdom te verklaar, is resolusie 3604 (XXVIII) van die Verenigde Nasies (VN) se Algemene Vergadering wat op 30 November 1973 aangeneem is. Daardie resolusie was ingevolge art. 10 van die VN se Handves van Regte slegs 'n "aanbeveling" en nie bindend op die lede nie. Toe die Internasionale Strafhof apartheid in 1998 tot misdaad teen die mensdom verklaar het, het hy dit bloot gedoen op grond van die aanbeveling van 1973. Buitendien het groot nasies nie die 1973-aanbeveling ondersteun nie.
Daarbenewens is daar tot vandag toe nog niemand van die misdaad van apartheid aangekla nie, uiteraard omdat daar nie so 'n misdaad bestaan nie. Daar is ook nooit 'n tribunaal gehou om apartheid te bespreek nie.
Daar is nooit bewys dat daar 'n slagting van mense (genocide) in Suid-Afrika was nie.
Uiteindelik gee die Legal Dictionary op 19 November 2016 onder die opskrif "Crimes Against Humanity" 'n definisie van dít wat apartheid was, naamlik: "Segregation of South Africa's white and non-white popula­tions."
Segregasie is nooit as misdaad teen die mensdom bewys nie.
Afrikaners wat nog skuldgevoelens oor apartheid het, moet dit afskud en eerder help skouer aan die wiel sit om ons land, wat in duie stort, te red.